b'\n_START_ARTICLE_\nJuozas Smilinskas\n_START_PARAGRAPH_\nJuozas Smilinskas (1939 m. lapkri\xc4\x8dio 14 d. Punios k., Alytaus r.), muzikos mokytojas ir chorvedys.\n_START_SECTION_\nBiografija\n_START_PARAGRAPH_\nBaig\xc4\x99s Punios vidurin\xc4\x99 mokykl\xc4\x85, 1958\xe2\x80\x931960 choro dirigavimo mok\xc4\x97si Vilniaus kult\xc5\xabros \xe2\x80\x93 \xc5\xa1vietimo technikume (d\xc4\x97st. B. Razauskien\xc4\x97). 1960\xe2\x80\x931964 muzik\xc4\x85 studijavo Vilniaus valstybiniame pedagoginiame institute (diriguoti mok\xc4\x97 E. Gureckyt\xc4\x97)._NEWLINE_Atlik\xc4\x99s karin\xc4\x99 tarnyb\xc4\x85, 1965\xe2\x80\x931970 d\xc4\x97st\xc4\x97 muzik\xc4\x85 ir vadovavo moksleivi\xc5\xb3 chorams Alytaus mokykloje \xe2\x80\x93 internate._NEWLINE_Nuo 1970 rudens Alytaus 5-osios (Dainavos) vidurin\xc4\x97s mokyklos muzikos ir dainavimo mokytojas. Vis\xc4\x85 laik\xc4\x85 vadovavo jaunu\xc4\x8di\xc5\xb3, jauni\xc5\xb3 ir vyresni\xc5\xb3j\xc5\xb3 klasi\xc5\xb3 moksleivi\xc5\xb3 chorams, vokaliniams ansambliams ir jauniesiems solistams. Chorai nuo 1975 dalyvavo respublikin\xc4\x97se dain\xc5\xb3 \xc5\xa1vent\xc4\x97se, \xc4\xafvairiuose konkursuose peln\xc4\x97 pirm\xc5\xb3j\xc5\xb3 ir kit\xc5\xb3 prizini\xc5\xb3 viet\xc5\xb3, dalyvavo koncertuose ir kituose kult\xc5\xabros renginiuose. 1994 I ir 1998 II Pasaulio lietuvi\xc5\xb3 dain\xc5\xb3 \xc5\xa1vent\xc4\x97ms Vilniuje pareng\xc4\x97 mokyklos jaunimo mi\xc5\xa1r\xc5\xb3j\xc4\xaf chor\xc4\x85, o 1997 Lietuvos moksleivi\xc5\xb3 dain\xc5\xb3 \xc5\xa1vent\xc4\x97je dalyvavo net trys chorai \xe2\x80\x93 jaunu\xc4\x8di\xc5\xb3, jauni\xc5\xb3 ir mi\xc5\xa1rusis. Solistus ir vokalinius ansamblius nuolat pareng\xc4\x97 \xe2\x80\x9eDain\xc5\xb3 dainel\xc4\x97s" konkursams \xe2\x80\x93 vaikin\xc5\xb3 ansamblis trij\xc5\xb3 konkurs\xc5\xb3 laureatas._NEWLINE_Nuo 1980 mokytojas Alytaus miesto mi\xc5\xa1riojo choro \xe2\x80\x9ePutinas" chormeisteris \xe2\x80\x93 dirigentas. Su \xc5\xa1iuo kolektyvu koncertavo Lietuvoje, \xc5\xa0vedijoje, Lenkijoje, Vokietijoje, Liuksemburge ir kitur.\n_START_SECTION_\nVisuomenin\xc4\x97 veikla\n_START_PARAGRAPH_\n1990\xe2\x80\x931995 buvo Alytaus miesto savivaldyb\xc4\x97s deputatas (kult\xc5\xabros ir \xc5\xa1vietimo komisijos narys). Nuo 1970 su pertrauka \xe2\x80\x93 miesto muzikos mokytoj\xc5\xb3 metodin\xc4\x97s komisijos pirmininkas, nuo 1996 Muzikos mokytoj\xc5\xb3 asociacijos tarybos narys, Alytaus miesto ir apskrities dain\xc5\xb3 \xc5\xa1ven\xc4\x8di\xc5\xb3 vyr. dirigentas, 1993 Lietuvos jaunimo ma\xc5\xbeosios dain\xc5\xb3 \xc5\xa1vent\xc4\x97s Vilniuje dirigentas. 1982 apdovanotas Liaudies \xc5\xa1vietimo pirm\xc5\xabno \xc5\xbeenkleliu, 1987 jam suteikta muzikos mokytojo metodininko, o 1993 muzikos mokytojo eksperto kvalifikacijos kategorija.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'